**Rasmus Willig**

**Titel på Oplæg:** Afvæbnet Kritik

**Om oplægget:** Ifølge sociolog og forsker, Rasmus Willig, er der noget helt alvorligt i vejen med arbejdskulturen på de offentlige arbejdspladser. Rasmus Willigs oplæg på konferencen vil tage udgangspunkt i hans bog, *Afvæbnet Kritik*. Bogen er skrevet på baggrund af et datamateriale bestående af hundredevis af svar, som offentligt ansatte er blevet mødt med, hvis de har rejst kritik. Resultatet af undersøgelsen er, at offentlige ansattes kritik ikke bliver imødekommet, men i stedet ”lukket ned” – og endnu værre – vendt mod dem selv. Ifølge Rasmus Willig skaber sådanne forhold frygt, angst og usikkerhed, og dermed også et dårligt arbejdsmiljø. Endvidere er kritik forudsætningen for et levende demokrati samt den drivende kraft for forandring indenfor social- og sundhedssektoren. Rasmus Willigs oplæg på Sundhedskonferencen 2016 vil fokusere på, at forudsætningerne for at kunne ytre kritik ofte bliver glemt – og det er ikke godt! Forudsætningerne for kritik bør være tilstede for at offentligt ansatte kan indgå i et godt arbejdsmiljø såvel som samarbejde på tværs af institutioner og professioner.

**Om Rasmus Willig:** Ph.d., lektor ved Institut for Samfund og Globalisering på Roskilde Universitet. Han er tidligere formand for Dansk Sociologforening. Rasmus Willig har skrevet fast for dagbladet Information og er en af arkitekterne bag Politikens kritiker- og debattørskole. Han har skrevet bøgerne *Til forsvar for kritikken (2007), Umyndiggørelse (2009)*, *Kritikkens U-vending (2013)* og seneste bog ***Afvæbnet kritik (2016)***. Alle på Hans Reitzels Forlag.Rasmus Willig har endvidere redigeret og skrevet introduktion til flere bøger. Heriblandt Axel Honneth, *Behovet for anerkendelse* (2003); Axel Honneth, *Kamp om anerkendelse* (2006); *Sociale patologier* (med Marie Østergaard) (2005), og Hartmut Rosa, *Fremmedgørelse og acceleration* (2014).